六月晦發霅川廣德兄與諸友飲餞于漁山已而皆有詩贈別寄此言謝
作者：張栻
朝代：宋

paragraphs: 平生苕霅夢，邂逅此登臨。
青山秀而遠，溪水潔且深。
浮玉千古色，飛鳳何年音。
小丘闢茺薈，修竹初成林。
居然得此客，領畧還披襟。
已歌棠棣詩，更作伐木吟。
兄嗟弟行役，友念朋盍簪。
情深語更質，意到酒自斟。
荷風生泊莫，凉雨洗遥岑。
翻然放舟去，別緒故難任。
我行日以遠，佳處長會心。
作詩寄余韻，併以謝幽尋。